# Enric Bataller i Ruiz

Enric Bataller i Ruiz (Yverdon-les-Bains, 30 de maig de 1965 - València, 17 de desembre de 2024) va ser un advocat i polític valencià nascut a l'emigració, exdiputat al Congrés dels Diputats en la XI i XII legislatures per Compromís-Podemos-És el moment.
Va estudiar a l'Institut Lluís Vives de València, i a la Universitat de València, on es llicencià en història primer, i posteriorment en dret, on acabaria doctorant-se amb una tesi sobre propietat intel·lectual. Advocat civilista en exercici des de 1993, es dedica des de 1998 a la docència al Departament de Dret Civil de la Universitat de València. També ha desenvolupat docència lligada al mercat laboral (màsters en la Universitat d'Alacant i en la Universitat Politècnica de València). Com a professional liberal ha estat membre fundador del despatx Altea Abogados en 2001, assessor jurídic de l'Associació d'Actors i Actrius Professionals Valencians fins a 2002, i d'altres organitzacions cíviques.
Membre fundador d'Iniciativa del Poble Valencià i de la Coalició Compromís, es declarà valedor de la nova cultura política de la participació ciutadana. Va ser triat per a representar-les al Senat per la circumscripció de València a les Eleccions generals espanyoles de 2011, sense resultar elegit. El 2014 va presentar-se també a les primàries per a ser cap de llista de Primavera Europea, i va quedar en segona posició per darrere de Jordi Sebastià, que acabaria sent eurodiputat. A Coalició Compromís, ha estat encarregat de posar-se en contacte amb els grups de valencians a l'exterior i participa en la coordinació del programa electoral. Va ser elegit diputat per la província de València a les eleccions generals espanyoles de 2015 i 2016.
Posteriorment, es va donar de baixa de la coalició a través d'una carta oberta a la militància on explicava que la seua decisió es devia a "la constatació de la paràlisi de la seua voluntat transformadora i la seua voluntària irrellevància en els plànols estatal i europeu". El setembre de l'any 2019, Bataller funda el partit d'àmbit valencià Via Mediterrània, el qual concorregué a les eleccions generals de 2023 junt amb República Valenciana-Partit Valencianista Europeu en la coalició Estat Valencià del Benestar.

## Referències

* 1 2 3 4 5 6 7 8 9 Biografia d'Enric Bataller al seu bloc personal [consulta: 11 de setembre de 2014]
* ↑ Fitxa del Congrés dels Diputats
* ↑ Bataller Ruiz, Enric «El derecho civil autonómico en España» (en castellà). Revista de Derecho Civil Valenciano [Consulta: 14 novembre 2011].
* ↑ Compromís presenta a Enric Bataller como candidato al Senado notícia a El Mundo del 18 de novembre de 2011 (castellà)
* ↑ Enric Bataller consigue los avales para las primarias de Compromís al Parlamento Europeo notícia a Valencia Plaza del 24 de febrer de 2014 (castellà)
* ↑ Enric Bataller: “Los valencianos hemos de ir a Europa a rescatarnos como pueblo” entrevista a El País del 21 de febrer de 2014 (castellà)
* ↑ Compromís amb el valencians del món notícia al web de la coalició del 26 d'abril de 2011
* ↑ «Enric Bataller publica en una xarxa social els motius de la seua decisió d'abandonar Compromís». El Periódico de Aquí, 14-09-2019 [Consulta: 19 juny 2023].
* ↑ Almenar, Salva. «L'exdiputat de Compromís Enric Bataller registra un nou partit». Diari La Veu, 16-09-2019 [Consulta: 19 juny 2023].
* ↑ «Via Mediterrània i República Valenciana es presenten en coalició a les eleccions del 23J». Diari La Veu del País Valencià, 12-06-2023 [Consulta: 19 juny 2023].

## Enllaços externs

* Bloc d'Enric Bataller
* https://www.viamediterrania.org/